Il-Ministru tal-Enerġija Konrad Mizzi qal li Malta temmen li l-Ewropa għandu jkollha diversifikazzjoni fil-provvvista tagħha tal-gass. F’diskors waqt il-konferenza tal-Enerġija li qed issir f’Malta f’dawn il-jumejn flimkien ma’ Ċipru, u li għaliha qed jattendu Ministri tal-Enerġija mill-Ewropa, il-Mediterran u l-Afrika, il-Ministru Konrad Mizzi qal li hu kruċjali li fil-qasam tal-enerġija l-Ewropa tieħu azzjoni konkreta li twassal għas-sorsi tal-provvista bħal gass li jkunu affordabbli. Il-Ministru tal-Enerġija Konrad Mizzi qal li tiġi assigurata l-provvista tal-enerġija tfisser ħafna iżjed minn prezzijiet irħas fil-pompi tal-petrol. Sostna li dan ifisser li jsir negozju b’inqas spejjeż, iktar kompetizzjoni u tnaqqis fit-tniġġis. Fil-Konferenza tal-Enerġija Dr Mizzi qal li provvista tal-enerġija b’saħħitha tfisser ukoll kontijiet irħas għall-familji u għalhekk sostna li b’hekk jibbenefika kulħadd. Kompla jgħid li l-Ewropa għandha għażla ċara quddiemha, jew taġixxi issa biex iġġib l-infrastruttura u l-investiment li hemm bżonn, jew inkella tibqa’ lura. Il-Ministru tal-Enerġija qal li l-Gvern u l-Kummissjoni Ewropea ħadmu flimkien fuq dokument li jidħol fid-dettall fuq ir-rwol tal-Mediterran fl-Istrateġija tas-sigurtà fl-Enerġija. Spjega li f’dan id-dokument qed tingħata importanza lejn l-aspett kummerċjali u t-trasport tal-gass. Il-Ministru tal-Enerġija Ċiprijott, Yiorgos Lakkotrypis, tkellem dwar it-tiftix għaż-żejt fi Lvant tal-Mediterran. Qal li fit-18-il xahar li ġejjin se jintensifikaw l-operazzjonijiet għat-tiftix taż-żejt f’Ċipru fejn qal li t-tbassir jidher pożittiv. Qal ukoll li qed isir evidenti li Lvant tal-Mediterran qed ikun sors promettenti għall-provvista taż-żejt u l-gass. Il-Ministru Ċiprijott tkellem dwar il-pjan ta’ pajjiżu li jkollu impjant tal-gass LNG fuq l-art f’Vasilikos li qal permezz tiegħu jkunu jistgħu jiġu pproċessati s-sejbiet tal-gass fi lvant tal-Mediterran. Qal li b’hekk ukoll ikun jista’ jiġi trasportat il-gass fi swieq Ewropej u internazzjonali. Spjega li dan il-pjan jimxi id f’id mal-istrateġija Ewropea li tespandi l-bażi tagħha tal-infrastruttura tal-gass. Il-Ministru Lakkotrypis qal li l-pajjiżi fil-Mediterran għandhom jaħdmu biex fil-ġejjini l-pajjiżi jkunu kollha interconnected u b’hekk jikkontribwixxu għas-sigurtà tal-provvista tal-enerġija. Qal li biex din il-viżjoni ssir realtà, il-pajjiżi kollha jrid ikollhom ir-rieda politika li jaħdmu mil-lum. Għal din il-konferenza tal-enerġija se jattendi wkoll il-Kummissarju Ewropew tal-Enerġija, Gunther Oettinger.